Predkladacia správa

A.	Úvod

Spoločný dohovor o bezpečnosti nakladania s vyhoretým palivom a o bezpečnosti nakladania s rádioaktívnym odpadom (anglický názov Joint Convention on the Safety of Spent Fuel Management and on the Safety of Radioactive Waste Management), ďalej len  „spoločný dohovor“, je  popri Dohovore o jadrovej bezpečnosti ďalším medzinárodnoprávne záväzným dokumentom v oblasti jadrovej bezpečnosti. Bol vypracovaný s cieľom vytvoriť zásady organizačných, technických a legislatívnych požiadaviek na zabezpečenie vysokej úrovne bezpečnosti  nakladania s vyhoretým jadrovým palivom a rádioaktívnym odpadom na celom svete. Ďalšou základnou charakteristikou je kontrolný mechanizmus plnenia spoločného dohovoru, zakladajúci sa na tzv. posudzovacích zasadaniach, na ktorých sa posúdia národné správy zmluvných strán. V národnej správe každá zmluvná strana predkladá správu o opatreniach, ktoré prijala na realizáciu každého zo záväzkov obsiahnutých v spoločnom dohovore. 

Národná rada Slovenskej republiky svojím uznesením č. 1152 z 1. júla 1998 vyslovila súhlas so spoločným dohovorom a prezident SR ho ratifikoval 22. septembra 1998. Úradu jadrového dozoru SR bolo uložené v spolupráci a ďalšími rezortmi zabezpečiť vykonávanie spoločného dohovoru po nadobudnutí jeho platnosti. Spoločný dohovor nadobudol platnosť 18. júna 2001. Text spoločného dohovoru bol publikovaný v Zbierke zákonov č. 125/2002 Z. z.

B.	Implementácia dohovoru

Pre účely spoločného dohovoru sa pod "jadrovým zariadením" rozumie civilné zariadenie a jeho príslušný pozemok, objekty a zariadenia, v ktorých sa rádioaktívne látky vyrábajú, spracúvajú, používajú, v ktorých sa s nimi manipuluje, skladajú sa alebo ukladajú v rozsahu spĺňajúcom podmienky bezpečnosti. 

Slovenské elektrárne, a. s. (SE, a. s.) sú prevádzkovateľom nasledovných  jadrových zariadení:

-	Atómové elektrárne, závod  Bohunice - bloky V-1
-	Atómové elektrárne, závod  Bohunice - bloky V-2
-	Atómové elektrárne, závod  Mochovce  - 1. blok a 2. blok
-	Vyraďovanie JEZ,  zaobchádzanie s rádioaktívnym odpadom a vyhoretým palivom, o. z. prevádzkuje:

- Jadrovú elektráreň A-1 – vo vyraďovaní (od r. 1977), 
- Medzisklad vyhoretého paliva (MSVP),
- Technológie pre spracovanie a úpravu rádioaktívnych odpadov, 
- Republikové úložisko rádioaktívnych odpadov.

VÚJE Trnava, a. s.  vlastní v lokalite Jaslovské Bohunice, ktoré sú v etape vyraďovania:

-	spaľovňu rádioaktívnych odpadov,
-	experimentálnu bitúmenačnú linku.

C.	Zhrnutie najvýznamnejších skutočností obsiahnutých v národnej správe

Slovensko prevádzkuje celkovo 6 blokov s jadrovými reaktormi typu VVER 440. Štyri v lokalite Jaslovské Bohunice a dva v lokalite Mochovce.

V lokalite Jaslovské Bohunice sa nachádza aj ťažkovodný reaktor známy pod označením Jadrová elektráreň A-1 (HWGCR – 150MW). Elektráreň A-1 bola odstavená v roku 1977 v dôsledku havárií a v súčasnosti je vo vyraďovaní z prevádzky. Jadrové palivo sa odviezlo do Ruskej federácie na konečné uloženie. 

Technológie na spracovanie rádioaktívneho odpadu (RAO) sa nachádzajú v lokalitách Jaslovské Bohunice a Mochovce, pričom tzv. bohunické spracovateľské centrum RAO (BSC RAO) je prevádzkované od roku 1999 a zahrňuje niekoľko technológií.

Úložisko nízko a stredne aktívnych rádioaktívnych odpadov je prevádzkované od roku 1999 v lokalite Mochovce.

Medzisklad vyhoretého paliva je v prevádzke v lokalite Jaslovské Bohunice od roku 1987, na ktorom sa realizoval projekt zvyšovania seizmickej odolnosti a zvýšenia skladovacích kapacít.
Podrobný popis technológií na nakladanie s VJP a RAO je v kapitolách priloženej správy. 

Úrad jadrového dozoru SR (ÚJD SR) je poverený vykonávať štátny dozor nad jadrovou bezpečnosťou jadrových zariadení, rádioaktívnych odpadov vrátane vyhoretého paliva. Základným zákonom pre mierové využívanie jadrovej energie je zákon č. 541/2004 Z. z. 
Výkon štátneho dozoru nad radiačnou ochranou je zabezpečovaný Úradom verejného zdravotníctva SR v zmysle zákona č. 272/1994 Z. z. v znení neskorších predpisov.
Inšpekciu práce (najmä dozor nad bezpečnosťou a ochranou zdravia pri práci a bezpečnosťou technických zariadení) vykonáva Národný inšpektorát práce (NIP) v zmysle zákona č. 95/2000 Z. z.  o inšpekcii práce v znení zákona č. 231/2002 Z. z.
Overovanie plnenia požiadaviek bezpečnosti vyhradených technických zariadení  a technických zariadení vykonáva Technická inšpekcia podľa zákona č. 330/1996 Z. z. o bezpečnosti  a ochrane zdravia pri práci v znení neskorších predpisov.

Slovensko je zmluvným štátom všetkých významných medzinárodných zmlúv a dohovorov v oblasti mierového využívania jadrovej energie.

Záverom možno konštatovať,  že SR  plní ustanovenia dohovoru a sú vytvorené všetky predpoklady na úspešnú obhajobu národnej správy počas 2. posudzovacieho zasadnutia, ktoré sa uskutoční v máji 2006 vo Viedni, v sídle Medzinárodnej agentúry pre atómovú energiu (MAAE).

Vzhľadom na predmet dohovoru sa na príprave národnej správy SR podieľali Ministerstvo hospodárstva SR, Ministerstvo zdravotníctva SR, Ministerstvo životného prostredia SR, Ministerstvo zahraničných vecí SR, Ministerstvo vnútra SR - Úrad civilnej ochrany, Ministerstvo práce, sociálnych vecí a rodiny SR, Úrad jadrového dozoru SR a Slovenské elektrárne, a. s.

Predložený návrh materiálu nebude mať dopad na štátny rozpočet, rozpočty obcí a rozpočty vyšších územných celkov. Rovnako nebude mať ekonomický vplyv, environmentálny vplyv, ani vplyv na zamestnanosť a podnikateľské prostredie.